## Pravilnik o vrsti objekata namijenjenih za rad kojih inspekcija rada sudjeluje u postupku izdavanja građevnih dozvola i u tehničkim pregledima izgrađenih objekata

### NN 48/1997 (9.5.1997.), Pravilnik o vrsti objekata namijenjenih za rad kojih inspekcija rada sudjeluje u postupku izdavanja građevnih dozvola i u tehničkim pregledima izgrađenih objekata

# **MINISTARSTVO RADA I SOCIJALNE SKRBI**

Na temelju članka 96., stavak 1. i 2. Zakona o zaštiti na radu ("Narodne
novine", br. 59/96), ministar nadležan za rad donosi

## **PRAVILNIK**

### **O VRSTI OBJEKATA NAMIJENJENIH ZA RAD KOD KOJIH INSPEKCIJA RADA SUDJELUJE U POSTUPKU IZDAVANJA GRAĐEVNIH DOZVOLA I U TEHNIČKIM PREGLEDIMA IZGRAĐENIH OBJEKATA**

I. OPĆE ODREDBE

Članak 1.

Ovim Pravilnikom određuju se vrste objekata namijenjenih za rad za koje
inspekcija rada sudjeluje u postupku utvrđivanja da li su u glavnom projektu
primijenjeni propisi zaštite na radu prije izdavanja građevnih dozvola,
i u radu povjerenstva za tehnički pregled izgrađenih objekata.

Članak 2.

Odredbama ovoga Pravilnika propisuju se i uvjeti pod kojima inspekcija
rada može ovlastiti stručne ustanove, trgovačka društva, odnosno fizičke
osobe da umjesto nje sudjeluju u postupku utvrđivanja da li su u glavnom
projektu primijenjeni propisi zaštite na radu i u radu povjerenstva za
tehnički pregled izgrađenih objekata, te uvjete koje moraju ispunjavati
stručne ustanove, trgovačka društva ili fizičke osobe za obavljanje tih
poslova.

Članak 3.

Objekt namijenjen za rad u smislu ovoga Pravilnika smatra se građevina
u kojoj se obavlja rad, s pripadajućim prostorijama, instalacijama i uređajima,
prostorijama i površinama za kretanje zaposlenika te pomoćnim prostorijama
i njihovim instalacijama i uređajima (sanitarne prostorije, garderobe,
prostorije za uzimanje obroka hrane, pušenje i povremeno zagrijavanje zaposlenika).

Pripadajućim instalacijama i uređajima objekta iz stavka 1. ovoga članka
smatraju se:

- električne i gromobranske instalacije,

- instalacije za gašenje požara,

- instalacije komprimiranog zraka, industrijskih plinova, medicinskih
plinova i dr.,

- instalacije pitke i tehnološke vode,

- instalacije i uređaji otpadnih voda,

- instalacije grijanja, ventilacije i klimatizacije,

- uređaji koji pripadaju navedenim instalacijama ili su neposredno ugrađeni
u objekt.

Članak 4.

Inspekcija rada neće sudjelovati u postupku utvrđivanja da li su u glavnom
projektu primijenjeni propisi zaštite na radu prije izdavanja građevnih
dozvola i u radu povjerenstva za tehnički pregled izgrađenih objekata i
to za:

- trafostanice, bez stalne posade, plinsko-redukcijske stanice, i sl.
objekte, bez stalnih mjesta rada, i ako se rad u njima obavlja samo povremeno
radi kontrole i održavanja,

- otvorene površine izvan objekata,

- otvorene površine zračnih, morskih i riječnih luka,

- naftovode, plinovode, dalekovode, vodovode, kanalizacije i sl.,

- ceste i mostove,

- željezničke pruge.

Članak 5.

Inspekcija rada u ministarstvu nadležnom za rad sudjeluje u postupku
utvrđivanja da li su u glavnim projektima primijenjeni propisi zaštite
na radu prije izdavanja građevnih dozvola i u radu povjerenstva za tehnički
pregled izgrađenih objekata namijenjenih za rad, za koje objekte građevnu
dozvolu izdaje Ministarstvo prostornog uređenja, graditeljstva i stanovanja
i to za:

1. objekte međumjesnih i međunarodnih telekomunikacijskih kapaciteta
i objekte radija i televizije na državnoj razini;

2. objekte međunarodnih graničnih prijelaza,

3. elektrane instalirane snage preko 20 MN,

4. trafo-stanice sa stalnom posadom,

5. međunarodne i magistralne naftovode i plinovode s pripadajućim uređajima
i postrojenjima,

6. objekte bazične kemijske industrije, objekte prerade i obrade otpada,
poizvodnju obojenih metala, nemetalnih minerala, crne metalurgije, koksa,
cementa, stakla i celuloze, rafinerije nafte, brodogradilišta za gradnju
metalnih brodova, objekte u čijem se tehnološkom procesu pojavljuje opasni
otpad i objete za smještaj, čuvanje i držanje eksplozivnih stvari iznad
1000 kg.

U slučaju gradnje pojedinačnog objekta ili rekonstrukcije objekta iz
točke 1. do 6. ovoga članka, Inspekcija rada u ministarstvu nadležnom za
rad može prenijeti nadležnost sudjelovanja u postupku utvrđivanja da li
su u glavnom projektu promijenjeni propisi zaštite na radu prilikom izdavanja
građevnih dozvola i u radu povjerenstva za tehnički pregled izgrađenih
objekata, inspekciji rada područnih jedinica ministarstva na područjima
županija.

Članak 6.

Inspekcije rada u područnim jedinicama ministarstva na područjima županija,
sudjeluju u svim postupcima utvrđivanja da li su u glavnom projektu primijenjeni
propisi zaštite na radu prije izdavanja građevnih dozvola i u radu povjerenstva
za tehnički pregled izgrađenih objekata namijenjenih za rad iz članka 3.
ovoga Pravilnika, osim za objekte navedene u članku 5. ovoga Pravilnika
za koje to obavlja inspekcija rada u ministarstvu nadležnom za rad.

Članak 7.

Investitor podnosi zahtjev inspekciji rada za dobivanje suglasnosti
o primijenjenim propisima zaštite na radu u glavnom projektu za objekte
namijenjene za rad iz članka 3. i 5. ovoga Pravilnika.

Inspekcija rada, odnosno njen ovlašteni stručni predstavnik nakon provedenog
postupka, odnosno pregleda glavnog projekta, ako su u projektu primijenjeni
propisi zaštite na radu, izdaje o tome suglasnost, na osnovi koje tijelo
nadležno za poslove graditeljstva izdaje građevnu dozvolu.

Članak 8.

Kada se radi o objektima namijenjenim za rad sa specifičnim tehnološkim
procesima (npr. nuklearne elektrane i sl.), tada u iznimnim slučajevima
ministar nadležan za rad na prijedlog inspekcije rada može ovlastiti stručnu
ustanovu, trgovačko društvo, odnosno fizičke osobe, da sudjeluju u postupku
utvrđivanja da li su u glavnom projektu primijenjeni propisi zaštite na
radu.

Stručna ustanova, trgovačko društvo, odnosno fizička osoba, nakon pregleda
glavnog projekta na okolnost primjene propisa zaštite na radu, dužna je
o tome izgraditi pismeni vještački nalaz s mišljenjem da li se za predmetnu
građevinu može izdati suglasnost ili ne.

Na osnovi nalaza s mišljenjem iz stavka 2. ovoga članka, inspekcija
rada izdaje suglasnost na glavni projekt ili donosi rješenje o odbijanju
izdavanja suglasnosti, ako u glavnom projektu nisu primijenjeni propisi
zaštite na radu.

Članak 9.

Inspekcija rada, odnosno njen ovlašteni stručni predstavnik sudjeluje
u povjerenstvu za tehnički pregled izgrađenog objekta namijenjenog za rad
čije članove imenuje tijelo graditeljstva nadležno za izdavanje uporabne
dozvole.

Inspekcija rada, odnosno njen ovlašteni stručni predstavnik u tehničkom
pregledu izgrađenog objekta utvrđuje da li je objekt izgrađen u skladu
s glavnim projektom i da li su primijenjeni propisi zaštite na radu, o
čemu u zapisniku o izvršenom tehničkom pregledu unosi svoje mišljenje o
tome, da li se izgrađeni objekt može koristiti ili se moraju prethodno
otkloniti utvrđeni nedostaci ili se ne može izdati uporabna dozvola.

Članak 10.

Kada se radi o objektima namijenjenim za rad sa specifičnim tehnološkim
procesima, tada u iznimnim slučajevima ministar nadležan za rad na prijedlog
inspekcije rada može ovlastiti stručnu ustanovu, trgovačko društvo, odnosno
fizičke osobe, da uz inspektora rada sudjeluju u povjerenstvu za tehnički
pregled izgrađenog objekta.

Stručna ustanova, trgovačko društvo, odnosno fizička osoba zajedno s
inspektorom rada utvrđuju da li je objekt izgrađen u skladu s glavnim projektom
i da li su primijenjeni propisi zaštite na radu.

Na osnovi zajednički utvrđenog stanja u pogledu primjene propisa zaštite
na radu na izgrađenom objektu, u zapisnik o izvršenom tehničkom pregledu
inspektor rada unosi svoje konačno mišljenje o tome, da li se izgrađeni
objekt može koristiti ili se moraju prethodno otkloniti utvrđeni nedostaci
ili se ne može izdati uporabna dozvola.

Članak 11.

Osobe koje ovlašćuje ministar nadležan za rad za obavljanje poslova
iz članka 8. stavak 1. i članka 10. stavak 1. ovoga Pravilnika, a zaposlene
su u stručnim ustanovama, trgovačkim društvima ili su fizičke osobe, mogu
biti samo diplomirani inženjeri odgovarajuće struke s najmanje pet godina
radnog iskustva na poslovima projektiranja objekata namijenjenih za rad,
građenja ili stručnog nadzora, s položenim stručnim ispitom i posebnim
ispitom iz zaštite na radu (članak 25. Zakona o zaštiti na radu).

Članak 12.

Za dobivanje suglasnosti na glavni projekt, investitor je dužan inspekciji
rada dostaviti na uvid:

a) glavni projekt koji ovisno o tehničkoj strukturi može sadržavati
slijedeće vrste projekata:

- arhitektonski projekt,

- građevinski projekt,

- projekte instalacija,

- projekt ugradnje opreme,

- tehnološki projekt ili drugi projekt koji je bitan za sigurno odvijanje
procesa rada;

b) zbirni prikaz tehničkih rješenja za primjenu propisa zaštite na radu;

c) pismenu izjavu projektanta o obavljenom pregledu projekata kojom
potvrđuje da su u glavnom projektu primijenjena tehnička rješenja za primjenu
pravila zaštite na radu.

Zbirni prikaz tehničkih rješenja za primjenu propisa zaštite na radu
i pismena izjava projektanta, sastavni su dio glavnog projekta.

Članak 13.

Za vrijeme obavljanja tehničkog pregleda izgrađenog objekta, inspektoru
rada, odnosno njenom ovlaštenom stručnom predstavniku trebaju se staviti
na uvid:

1. glavni projekt, na osnovi kojeg je izdana građevna dozvola i suglasnost
inspekcije rada;

2. prikaz tehničkih rješenja za primjenu propisa zaštite na radu;

3. izjava projektanta kojom se potvrđuje da je obavljena kontrola i
da su u glavnom projektu primijenjena tehnička rješenja za primjenu pravila
zaštite na radu;

4. za domaće strojeve i uređaje s povećanim opasnostima koji će se koristiti
u izgrađenom objektu, isprave izdane od ovlaštene ustanove, odnosno trgovačkog
društva, kojima se potvrđuje da su strojevi ili uređaji proizvedeni u skladu
s propisima zaštite na radu;

5. za uvozne strojeve i uređaje s povećanim opasnostima koji će se koristiti
u izgrađenom objektu, isprave izdane od ovlaštene ustanove ili trgovačkog
društva, da su strojevi, odnosno uređaji proizvedeni u skladu s međunarodnim
konvencijama, stranim propisima, odnosno normama iz područja zaštite na
radu. Isprave za takve strojeve i uređaje izdane u inozemstvu priznat će
se uz uvjete utvrđene zakonom;

6. za strojeve i uređaje s povećanim opasnostima, tehničke upute i upute
za uporabu izdane od proizvođača strojeva i uređaja, a za uvozne strojeve
i uređaje s povećanim opasnostima, iste upute izdane na hrvatskom jeziku;

7. isprave o obavljenim ispitivanjima strojeva i uređaja s povećanim
opasnostima;

8. isprave o obavljenim ispitivanjima čimbenika radnog okoliša (mikroklime,
buke i vibracija, opasnih tvari, opasnih zračenja i rasvjete);

9. isprave o obavljenim ispitivanjima instalacija i uređaja;

10. nalaz o ispitivanju tehničkih svojstava objekta s ugrađenim postrojenjima
i procesnim instalacijama u pogledu funkcionalnosti i sigurnosti obavljenom
putem probnog rada, ako postoji potreba da se takva ispitivanja obave.

Prikaz tehničkih rješenja za primjenu propisa zaštite na radu i izjava
projektanta iz točke 2. i 3. ovoga članka, sastavni su dio glavnog projekta.

II. PRIJELAZNE I ZAVRŠNE ODREDBE

Članak 14.

Postupci započeti prije stupanja na snagu ovoga Pravilnika dovršit će
se po odredbama propisa po kojima su započeti.

Članak 15.

Ovaj Pravilnik stupa na snagu osmog dana od dana objave u "Narodnim
novinama".

Klasa: 115-01/97-01/01
Urbroj: 524-01-97-2
Zagreb, 28. travnja 1997.

Ministar
rada i socijalne skrbi
**Joso Škara,** v. r.

Pravilnik, NN 48/1997-704